Su mortu ’e monte

Semos andàdos deo e Giomaria
A lu chircare cun àteros dùos…
Ma in cuss’adde, tèssida de rùos,
A l’agatare bider ti cheria.

Intantu, andende, notte si fit fatta
Una notte d’iscuru che in bula,
Chi s’omine ti occhian cun sa sula,
Gai passende dae matta in matta.

Semus corcados in sos Bidilèddos
E tottus pensaimis in Bobòre,
Mentras chi falait s’astraòre
E lughian’in altu sos isteddos.

Ite notte, perdeu! A manzanile,
Barrìos de mal’umore e de iddia
Mudos, mudos, sighidu amus sa ia
Chi giughiat deretta a su crabile.

Sas cabras fini tristas beulende,
Cas’ischinde su treulu suzzessu,
E i su cane andaiad’a traessu,
Fiaghende su mere e orulende.

Comente l’han’iscutu a sa fidada
Issu fit ruttu a longu de fiancu,
Non det àer, s’iscuru, nadu mancu
Ba! a s’istragore de sa fusilada

Chi det haer sonadu, in cussu accu,
De pedra in pedra e dae frasca in frasca.
Ancora a pala giughiat sa tasca,
E a un’ala frundidu fit su saccu.

Lu carrighemus subra su caddittu,
Cun sos fiancos nudos istampados
Dae sos prumos incadenazzados;
Colzu, coment’est mortu Boborittu!

Onzi tantu, in camminu, cun sa manu
L’aconzaia sa conca pende pende,
Chi pariat mischina dimandende:
«Pro piedade giughemì a pianu!»

Gai, a passu a passu e frima frima,
Mudos mudos, paradu amus in bidda.
Ahi! cand’hapo idu a sa pobidda,
Chi felice connotu haia prima,

Cando deo l’hap’ida, isfortunada,
A pil’issortu, a boghes altas tantu,
Cun sos fizos in dolu e in piantu
S’anima, amigu meu, m’est mancada.

Povera zente! Ecco sa vinditta
E ite ha fattu, e ite hat produidu!
Maria est sola, senza su maridu
Cun duos fizos andende e unu in titta.

E bae tue e azuda cussa zente,
E bae como e ripara tantu male.
Ah! malaittu su nostru naturale
Chi miseros nos faghet frequente!